24. schôdza NR SR - 5.deň - B. popoludní
Dátum: 2011-10-20
Poslanec: Radošovský, Marián (KDH)
Druh vystúpenia: Vystúpenie v rozprave

102. Ďakujem pekne za slovo. Vážený pán predsedajúci, vážené kolegyne, kolegovia, dovoľte mi, aby som v mene skupiny poslancov predniesol pozmeňujúce a doplňujúce návrhy k vládnemu návrhu zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov a o zmene a doplnení zákona č. 314/2001 Z. z. o ochrane pred požiarmi v znení neskorších predpisov, ktoré sú vlastne predložené k parlamentnej tlači 474. Cieľom nášho návrhu je upresniť kompetencie Hasičského a záchranného útvaru hlavného mesta Slovenskej republiky Bratislavy po jeho začlenení do Krajského riaditeľstva Hasičského a záchranného zboru v Bratislave. Návrh tiež upresňuje postavenie Hasičského a záchranného útvaru hlavného mesta Slovenskej republiky ako okresného riaditeľstva. Navrhované zmeny sú plne v súlade so zámerom vlády v predloženom vládnom návrhu zákona, preto vás chcem požiadať o jeho podporu a podporu aj pri schválení. Dovoľte, aby som teraz prečítal pozmeňujúci a doplňujúci návrh k vládnemu návrhu zákona č. 315. V bode 1 je navrhovaná takáto zmena. V čl. I. za bod 8 vložiť nový bod 9, ktorý znie: V § 5 ods. 2 znie: "Sídla okresných riaditeľstiev zboru a Hasičského a záchranného útvaru hlavného mesta Slovenskej republiky Bratislavy, územné obvody krajských riaditeľstiev zboru, Hasičského a záchranného útvaru hlavného mesta Slovenskej republiky Bratislavy a okresných riaditeľstiev zboru, ako aj sídla hasičských staníc ustanoví všeobecne záväzný právny predpis, ktorý vydá ministerstvo." Nasledujúce body prečíslovať. Vzhľadom na navrhované začlenenie Okresného riaditeľstva Hasičského a záchranného zboru v Bratislave do Hasičského a záchranného útvaru hlavného mesta Slovenskej republiky Bratislavy je potrebné doplniť splnomocňovacie ustanovenia a následne upraviť vo vykonávacom predpise sídlo a územný obvod Hasičského a záchranného útvaru hlavného mesta Slovenskej republiky Bratislavy. Druhý navrhovaný pozmeňujúci návrh. V čl. I v bode 82 na konci pripojiť za slová, citujem a za slová "na územie kraja" sa vkladajú slová "a hlavného mesta Slovenskej republiky Bratislavy". S odôvodnením, že pre riadiace funkcie v Hasičskom a záchrannom útvare hlavného mesta Slovenskej republiky Bratislavy sa navrhuje ponechanie zaradenia do 8. platovej triedy, a to z dôvodu rozsahu plnenia povinností pri plnení úloh na území bývalých piatich okresov hlavného mesta. Veľkosťou a rozsahom realizovaných činností bude tento útvar porovnateľný s krajským riaditeľstvom. V doterajšej systemizácii sú riadiaci príslušníci v Hasičskom a záchrannom útvare hlavného mesta Slovenskej republiky Bratislavy zavedení taktiež v 8. platovej triede. 3. bod pozmeňujúceho návrhu. V čl. II navrhovaný bod 4 nahradiť týmto znením: 4. V § 22 ods. 2 znie: "Na území hlavného mesta Slovenskej republiky Bratislavy vykonáva pôsobnosť okresného riaditeľstva Hasičský a záchranný útvar hlavného mesta Slovenskej republiky Bratislavy." Navrhuje sa, aby Hasičský a záchranný útvar hlavného mesta Slovenskej republiky Bratislavy plnil v plnom rozsahu úlohy Okresného riaditeľstva Hasičského a záchranného zboru na území hlavného mesta Slovenskej republiky. Na území Bratislavy by teda neplnili úlohy na tej istej úrovni dva orgány, čo je z hľadiska riadenia efektívnejšie. 4. bod pozmeňujúceho návrhu. V čl. II vypustiť body 10, 13, 21 a 23. Nasledujúce body prečíslovať. Bod 5 pozmeňujúceho návrhu. V článku II za bod 13 vložiť nový bod 14, ktorý znie: Bod 14. V § 37 ods. 1 písm. i) sa vypúšťajú slová, citujem: "a Hasičského a záchrannému útvaru", pardon, citujem, "a Hasičskému a záchrannému útvaru hlavného mesta Slovenskej republiky Bratislavy". Nasledujúce body prečíslovať. Bod 6. V článku II za bod 16 vložiť nový bod 17, ktorý znie: V § 44 ods. 2 sa za slovami "krajské riaditeľstvo" vypúšťa čiarka a slová "Hasičský a záchranný útvar hlavného mesta Slovenskej republiky Bratislavy". Nasledujúce body prečíslovať. Bod 7 pozmeňujúceho návrhu. V čl. II bod 17 nahradiť týmto znením: V § (Zakašľanie.), pardon, v § 49 ods. 2 sa vypúšťa 3. veta. Bod 8 pozmeňujúceho návrhu. V čl. II bod 18 nahradiť týmto znením: V § 53 ods. 1 v 2. vete sa vypúšťa text za bodkočiarkou a posledná veta. Bod 9 pozmeňujúceho návrhu. V čl. II bod 20 nahradiť týmto znením: V § 56 ods. 3 sa vypúšťa 3. veta. Všetky tieto návrhy 4 až 9, sa vlastne jedná o legislatívne úpravy nadväzujúce na úpravu uvedenú v bode 3. Ďakujem pekne za pozornosť a poprosím o podporu tohto pozmeňujúceho návrhu. Ďakujem.